ಮಧ್ಯಾಹ್ನ ೧೧-೧೨ ಗಂಟೆಯ ಒಳಗೆ ಅವಳ ನಾದಿನಿ ಕೈ ಹಿಡಿದುಕೊಂಡು ಸಭೆಗೆ ಕರೆದುಕೊಂಡು ಬರಲಿ, ಮೂಡು ದಿಕ್ಕಿಗೆ ಮುಖಮಾಡಿ ಕುಳಿತುಕೊಳ್ಳುವಂತೆ ಅವಳನ್ನು ಕುಳ್ಲಿರಿಸಬೇಕು. ಎದುರು ಕಡೆಗೆ ( ಮುಕ್ಕಲಿಕೆ, ಟೀಪಾಯಿ, ಸ್ಟೂಲು ಇವುಗಳಲ್ಲಿ ಯಾವುದಾದರು ಒಂದು ಇರಬೇಕು) ದೊಡ್ಡ ಹರಿವಾಣವನ್ನು ತಂದು ಅದರ ಮೇಲೆ ಇಟ್ಟು ಎರಡು ಬಾಳೆಯ ಎಲೆಯನ್ನು ಹಾಕಿ ಸ್ವಲ್ಪ ನೀರಿನಿಂದ ಅದನ್ನು ಸ್ವಚ್ಛ ಮಾಡಬೇಕು. ಅತ್ತೆ ಬಂದು ಮೊದಲು ಬೇಯಿಸಿದ ಕೋಳಿ ಮೊಟ್ಟೆ ಸೊಪ್ಪಿನ ಪಲ್ಯ ಒಟ್ಟಿಗೆ ಐದು ಸಲ ಎಲೆಯ ಮುಂಭಾಗಕ್ಕೆ ಬಡಿಸಬೇಕು. ಹುರಿದ ಅಕ್ಕಿ ಪುಡಿ ಎಲೆಯ ಮಧ್ಯಭಾಗಕ್ಕೆ ಹಾಕಬೇಕು. ಹುರಿ ಅಕ್ಕಿ, ಅವಲಕ್ಕಿಯನ್ನು ಬೆರೆಸಿ ಅಕ್ಕಿ ಪುಡಿಯ ಮೇಲೆ ಹಾಕಿ ಎಲ್ಲಪ್ಪ, ಚಕ್ಕುಲಿ, ಲಾಡು ಹೋಳಿಗೆ ಹೀಗೆ ನಾನಾ ತರದ ಭಕ್ಷ್ಯಗಳನ್ನು ಅದರ ಸುತ್ತ ಎತ್ತರಕ್ಕೆ ಬರುವಂತೆ ಇಡಬೇಕು. ಪ್ರತಿಯೊಂದು ತರದ ತಿಂಡಿಗಳನ್ನು ೫ ಇಲ್ಲವೆ ೭,೯ ರ ಸಂಖ್ಯೆಯಲ್ಲಿ ಇಡಬೇಕು. ನಂತರ ಎರಡು ತುಂಡು ಬೆಲ್ಲ ಒಂದು ಪೆನ್ನೆ ಬಾಳೆಹಣ್ಣು ಅದರ ಮೇಲೆ ಇಡಬೇಕು. ಲೋಟೆಯಲ್ಲಿ ತುಪ್ಪ ತೆಗೆದುಕೊಂಡು ಚಮಚದಲ್ಲಿ ೫ ಸಲ ಎಲ್ಲ ಭಕ್ಯಗಳ ಮೇಲೆ ಹಾಕಬೇಕು.
ನಂತರ ಹುಡುಗಿಯ ಗಂಡನನ್ನು ಕರೆದು ಹೂವು ಸೀರೆ ಕೊಟ್ಟು ಪಿಂಗಾರವನ್ನು ತರಿಸಿ ಅದರ ಮಧ್ಯಭಾಗದ ಪಿಂಗಾರವನ್ನು ತೆಗೆದು ಹುದುಗಿಯ ಮುಡಿಗೆ ಅವಳ ಗಂಡ ಮುಡಿಸಬೇಕು. ೫ ಜನ ಹೆಂಗಸರನ್ನು ಕರೆದು ಆರತಿ ಬೆಳಗಿಸಬೇಕು. ಆರತಿ ಬೆಳಗುವಾಗ ಶೋಭಾನೆ ಹಾಡಬೇಕು. ನಂತರ ಮೊದಲು ಬಡಿಸಿದ ಸೊಪ್ಪು ಮತ್ತು ಒಂದು ಮೊಟ್ಟೆಯನ್ನು ಹುಡುಗಿಯ ಕೈಯಲ್ಲಿ ಕೊಡಬೇಕು. ಅವಳು ಅದನ್ನು ಎಡ ಕೈಯಲ್ಲಿ ಹಿಡಿದುಕೊಂಡು ಬಲ ಕೈಗೆ ಹಾಕಿ ಅದರಿಂದ ಸ್ವಲ್ಪ ಸ್ವಲ್ಪ ಮೊಟ್ಟೆ ಮತ್ತು ಸೊಪ್ಪನ್ನು ಚಿಕ್ಕ ಮಕ್ಕಳನ್ನು ಕರೆದು ಅವರಿಗೆ ತಿನ್ನಿಸಬೇಕು. ಹೀಗೆ ೩,೫,೭ ಗಂಡು ಮತ್ತು ಹೆಣ್ಣು ಮಕ್ಕಳಿಗೆ ತಿನ್ನಿಸಬೇಕು. ಬಂದವರೆಲ್ಲರು ಅವಳಿಗೆ ಸೌಭಾಗ್ಯವತಿಯಾಗಿ ಸಂತಾನ ಲಕ್ಶ್ಮಿಯಾಗಿ ಬಾಳು ಎಂದು ಆಶೀರ್ವಾದವನ್ನು ಮಾಡಿದ ಮೇಲೆ ಎಲ್ಲರು ಊಟ ಉಪಚಾರ ಸ್ವೀಕರಿಸುತ್ತಾರೆ.

ಮುನ್ನುಡಿ
ಶೋಭಾನೆ ಹಾಡು
ತಿಂಡಿ
ಸಂಪ್ರದಾಯ